ΔΗΜΟΤΙΚΗ ΚΟΙΝΟΤΗΤΑ ΠΑΡΑΒΟΛΑΣ

300 10 Παραβόλα Αιτωλοακαρνανίας 18/10/2023

Πρόεδρος Κοινότητας Παραβόλας

κ. Διονύσης Γιαννακάς

Τηλ. Επικοινωνίας : ***6973477165***

**ΨΗΦΙΣΜΑ ΤΗΣ ΔΙΕΥΡΗΜΕΝΗΣ ΚΟΙΝΟΤΗΤΑΣ ΠΑΡΑΒΟΛΑΣ**

Αιφνιδίως πληροφορηθήκαμε όλοι στην Παραβόλα και στις Τοπικές Κοινότητες του πρώην Δήμου Παραβόλας, ότι η διοίκηση των ΕΛ.ΤΑ αποφάσισε την αναστολή λειτουργίας του Ταχυδρομικού Καταστήματος στην Παραβόλα του Δήμου Αγρινίου.

Όπως μάλιστα γνωρίζουμε, η Παρασκευή 23 Οκτωβρίου θα είναι η τελευταία μέρα λειτουργίας του συγκεκριμένου καταστήματος. Οι κάτοικοι και όλοι οι φορείς της περιοχής είναι ανάστατοι, μετά το τελεσίγραφο της διοίκησης των ΕΛ.ΤΑ.

Για τον λόγο αυτό όλοι οι φορείς συγκεντρώθηκαν σε λαϊκή Συνέλευση, με πρωτοβουλία του Πρόεδρου της Τοπικής Κοινότητας, για να συζητήσουν και να λάβουν αποφάσεις, σε ότι αφορά τις περαιτέρω ενέργειες, προς αποτροπή της απαράδεκτης αυτής απόφασης.

Ειδικότερα στη Γενική Συνέλευση παρευρίσκονται οι κάτωθι :

* Κοινοτικό Συμβούλιο Παραβόλας (παλαιό και νέο)
* Πολιτιστικός Σύλλογος Παραβόλας
* Σύλλογος Γυναικών Παραβόλας «Η Τριχωνίδα»
* Διοίκηση Αθλητικού Συλλόγου Θύελλας
* Εκκλησιαστικό Συμβούλιο
* Διοίκηση ΤΟΕΒ Παραβόλας
* Αθλητικός Φιλεκπαιδευτικός Πολιτιστικός Σύλλογος Άνω-Κάτω Τραγάνας
* Κάτοικοι του χωριού

Είναι γνωστό πως το υποκατάστημα της Παραβόλας, λειτουργεί από ιδρύσεως του Ταχυδρομείου, όντας το παλαιότερο σε όλο το Δήμο Αγρινίου. Ιδρύθηκε το 1936 και βρίσκεται επί της παλαιάς Εθνικής Οδού Αγρινίου-Θέρμου-Παραβόλας-Γαβαλούς. Είναι αξιοσημείωτο να αναφερθεί πως το συγκεκριμένο υποκατάστημα ΕΛ.ΤΑ έχει μια ιδιαιτερότητα, καθώς εξυπηρετεί πέραν της Παραβόλας, με τους συνοικισμούς που αυτή περιλαμβάνει (Πλατανιά, Κάτω Τραγάνα, Άνω Τραγάνα, Νέα Αγ.Βαρβάρα) -και όλες τις Κοινότητες του πρώην Δήμου Παραβόλας (νυν Διευρυμένου Δήμου Αγρινίου), που είναι **το Περιστέρι, το Αφράτο, η Κυρά-Βγένα, η Παλαιοκαρυά, το Κρύο Νερό, η Νερομάνα, η Παντάνασσα, ο Βλοχός και τα Προσήλια.**

Οι κάτοικοι όλων των παραπάνω χωριών είναι απογοητευμένοι γιατί η εξυπηρέτηση τους καθίσταται πλέον δύσκολη έως αδύνατη. Η ενέργεια αυτή της αναστολής λειτουργίας του υποκαταστήματος ΕΛ.ΤΑ στην Παράβολα, πρόκειται να περιθωριοποιήσει την πλειοψηφία των πολιτών που διαμένουν σε όλη αυτή την περιοχή, καθώς είναι οι περισσότεροι υπερήλικες και οικονομικά αδύναμοι να μετακινούνται στο κέντρο του Δήμου Αγρινίου.

**Κατόπιν τούτου :**

1. **Αιτούμαστε προς την Διοίκηση των ΕΛ.ΤΑ την επανεξέταση της απαράδεκτης για την περιοχή μας απόφασής της και την άμεση ανάκληση αυτής.**
2. **Την άμεση συνδρομή του Δημάρχου και του Δημοτικού Συμβουλίου με όλα τα νόμιμα μέσα.**